Inwoners gestrand ná betogers paaie sluitVragmotors is ook gebruik om die paaie te sluit. (Foto: [email protected]/Twitter) Inwoners van Mbombela (Nelspruit) in Mpumalanga kon Maandagoggend nie by hul bestemmings uitkom nie, nadat betogers glo paaie in en om dié stad afgesper het. Dit is nie seker wat die rede vir betogings is nie, maar luidens plasings op sosiale media het dit te doen met ontevredenheid met die plaaslike munisipale bestuur. Moeti Mmusi, woordvoerder van die provinsiale departement van gemeenskapsveiligheid, sê in sommige gevalle is trokke en bourommel gebruik om die paaie te sluit. “Die paaie in en om gebiede soos Kanyamazane en Pienaar wat na die stad toe lei, is vroeg vanoggend al deur betogers gesluit,” sê hy. Volgens inligting op Twitter is die N4-tolpad na Matsulu een van die paaie wat hierdeur geraak word, asook KaNyamazane-straat by die R538-kruising en die Karino-vierrigtingstop. Laasgenoemde word deur vragmotors versper. Talle inwoners het hul tot sosiale media gewend om hul frustrasie oor die situasies te uiter. “Ons kon nie werk toe gaan nie want die ANC is besig om teen die ANC te baklei,” skryf een gebruiker. “Ek is gewalg deur die Mbombela-munisipaliteit.” Die LUR vir gemeenskapsveiligheid in Mpumalanga, Vusi Shongwe, het intussen die verskeie blokkades ten sterkte veroordeel, maar nie uitgebrei oor wie verantwoordelik is vir die betogings of waarom nie. “Ons is nie ŉ wettelose staat nie. Mense moet binne die raamwerk van die wet hul ongelukkigheid laat hoor,” sê hy. “Ons land is steeds besig om te herstel van ŉ verwoestende pandemie wat baie mense sonder werk gelaat het. Daar moet dus streng opgetree word teen diegene wie se optrede die ekonomie saboteer.” Shongwe het ŉ beroep op alle regeringsfere gedoen om voortdurend met gemeenskappe in gesprek te tree om onnodige protesoptredes te vermy. Hy het ook gevra dat gemeenskappe nie toelaat dat kriminele elemente hul wettige betogings kaap om hul eie agendas te bevorder nie. “Die polisie sal enige persoon wat by die onwettige padsluitings betrokke is, hiervoor verantwoordelik hou,” sê Shongwe. We did not go to work today because the ANC is fighting the ANC. Im so disgusted MP Mbombela municipality. pic.twitter.com/z0sypCk56f — [email protected] (@Mswatigirl_123) October 25, 2021